MALEE มั่นใจรายได้ปี 58 โตไม่น้อยกว่า 10% พร้อมคาดปีหน้าโต 20%
MALEE มั่นใจรายได้ปี 58 จะเติบโตไม่น้อยกว่า 10% พร้อมตั้งเป้าปี 59 รายได้โต 20% ยอดขายในฟิลิปปินส์หนุน 
16 พ.ย. 2558

นายปัญญา ชุติสิริวงศ์ ผู้จัดการอาวุโสสายงานนักลงทุนสัมพันธ์ และเลขานุการ บริษัท มาลีสามพราน จำกัด (มหาชน) หรือ MALEE เปิดเผยว่า บริษัทตั้งเป้าหมายรายได้ปี 59 จะเติบโตได้ประมาณ 20% หลังมีการรับรู้รายได้จากฟิลิปปินส์เข้ามา ซึ่งจะเริ่มเปิดตัวสินค้ารายการแรกและเริ่มจัดจำหน่ายในประเทศดังกล่าวต้นปีหน้า
ขณะที่ตั้งเป้าสัดส่วนรายได้จากการส่งออกโดยรวมจะเพิ่มขึ้นเป็น 20-30% จากเดิมอยู่ที่ 25% ของรายได้รวม และวางงบลงทุนด้านการตลาดไว้ที่ 7% ของรายได้ จากปีนี้ 10%
ทั้งนี้ การรับจ้างผลิตและส่งออกยังมีการเติบโตไปได้ค่อนข้างดี รวมถึงบริษัทฯยังมีแผนออกผลิตภัณฑ์ใหม่ๆเพิ่มเติมอีกในปีหน้า เพื่อกระตุ้นยอดขายในประเทศให้เติบโตได้มากขึ้น โดยมองพฤติกรรมผู้บริโภคเริ่มฟื้นตัวดีขึ้น ซึ่งจะเห็นได้จากยอดขายในช่วงไตรมาส 3/58 ที่เพิ่มขึ้น และน่าจะเพิ่มขึ้นต่อไปอีกในไตรมาส 4/58 ตลอดจนปี 59 
อีกทั้ง บริษัทก็อยู่ระหว่างศึกษาการลงทุนในต่างประเทศ โดยเฉพาะในกลุ่มประชาคมเศรษฐกิจอาเซียน(AEC) เพิ่มเติมอีก หลังจากจับมือกับพันธมิตร ประเทศฟิลิปปินส์ แล้วเพื่อเป็นการขยายตลาดต่างประเทศอย่างต่อเนื่อง ตามแผนกลยุทธ์ในการดำเนินงานของบริษัท แต่อย่างไรก็ตามบริษัทจะยังคงให้ความสำคัญกับการสร้างแบรนด์ในประเทศฟิลิปปินส์ก่อน
อย่างไรก็ดี บริษัทมั่นใจรายได้ปี 58 จะเติบโตไม่น้อยกว่า 10% โดยเฉพาะไตรมาส 4/58 ซึ่งถือได้ว่าเป็นช่วงไฮซีซั่นของธุรกิจ ที่ประชาชนส่วนใหญ่มักจะออกมาจับจ่ายใช้สอยเพื่อเลือกหาสินค้าเพื่อมอบให้แก่กัน ทำให้บริษัทคาดยอดขายในไตรมาสนี้น่าจะโตไม่น้อยกว่า 20% เมื่อเทียบกับช่วงเดียวกันของปีก่อน ประกอบกับบริษัทยังมีการออกโปรโมชั่น หรือแคมเปญเพื่อกระตุ้นกำลังซื้อในช่วงนี้อีกด้วย
พร้อมกันนี้ปีนี้บริษัทพยายามรักษาอัตรากำไรขั้นต้น ให้อยู่ในระดับเดียวกันกับ 9 เดือนที่ผ่านมาที่อยู่ที่ 33.2% จากปีก่อนอยู่ที่ 32.6% จากการควบคุมต้นทุนการผลิต และรักษาอัตรากำไรสุทธิให้อยู่ในระดับที่ 5.68% จากปีก่อนอยู่ที่ 6.44% เนื่องด้วยที่ผ่านมาบริษัทมีค่าใช้จ่ายในส่วนของการทำโปรโมชั่น เพื่อกระตุ้นยอดขาย ประมาณ 282 ล้านบาท 